Nuwe paroolraad vir Waterkloof-4 se Christoff | Maroela Media
Nuwe paroolraad vir Waterkloof-4 se Christoff
Die departement van korrektiewe dienste moet 'n nuwe paroolraad saamstel om Christoff Becker, een van die sogenaamde Waterkloof-4, se aansoek om parool te oorweeg, het Beeld Saterdag berig.
Regter Japie Maritz het in die Pretoriase hooggeregshof die departement 14 dae lank gegee om 'n nuwe paroolraad saam te stel wat sal besluit of Becker se aansoek om parool goedgekeur moet word en of sy paroolvoorwaardes gewysig moet word.
Maritz het die paroolraad se besluit in Februarie, wat Becker se parool opgeskort het, tersyde gestel. Hy het gesê geen lid van die vorige paroolraad mag op die nuwe raad dien nie.
"Die nuwe paroolraad moet die kansellasie van die parool heroorweeg en 'n besluit neem oor die moontlike wysiging van parool," het Maritz glo gesê.
Becker en Frikkie du Preez se parool is teruggetrek nadat 'n video van die twee, waar hulle glo alkohol en 'n selfoon in 'n sel by die Kgosi Mampuru-gevangenis gebruik, aan die lig gekom het.
Die Waterkloof-4, Du Preez, Becker, Gert van Schalkwyk en Reinach Tiedt, het in 2001 'n hawelose man in Pretoria doodgeslaan. Die vier is op 11 Februarie op parool vrygelaat en Becker en Du Preez is op 28 Februarie weer teruggestuur tronk toe.
Du Preez wat intussen ook om te hoor of sy aansoek om parool suksesvol was. Klik hier om meer te lees.